FI Euroopan unionin virallinen lehti C 192/16

Ote Kaupthing Bank hf:ää koskevasta päätöksestä, joka on tehty luottolaitosten tervehdyttämisestä ja likvidaatiosta 4 päivänä huhtikuuta 2001 annetun Euroopan parlamentin ja neuvoston direktiivin 2001/24/EY nojalla

2009/C 192/05

Kehotus saatavan valvomiseen – Noudatettavat määräajat

Reykjavikin aluetuomioistuin myönsi 24 päivänä marraskuuta 2008 tekemällään päätöksellä Kaupthing Bank hf:lle (ID-No. 560882-0419, Borgartun 19, 105 Reykjavik, ICELAND) luvan maksujen lykkäämiseen (moratorio) 13 päivän helmikuuta 2009 saakka. Moratorion voimassaoloa jatkettiin 19 päivänä helmikuuta tehdyllä päätöksellä perjantaihin 13 päivän marraskuuta 2009 saakka. Lain N:o 44/2009, jolla muutetaan lakia N:o 161/2002, siirtymäsäännöksen II mukaisesti Reykjavikin aluetuomioistuin on nimennyt pankille likvidaatiokomitean 25 päivänä toukokuuta 2009, jonka tehtävänä on muun muassa käsitellä pankilta vaaditut saatavat moratorion voimassaolon aikana ja sen jälkeen eli likvidaatiomenettelyn käynnistyttyä.

Lain N:o 44/2009, jolla muutetaan lakia N:o 161/2002, siirtymäsäännöksen III mukaisesti likvidaatiomenettelyn viitepäivä on 15 päivänä marraskuuta 2008. Lain N:o 44/2009 siirtymäsäännöksen II 2 kohdan mukaisesti saatavien käsittely alkaa lain N:o 44/2009 voimaantulon myötä eli 22 päivänä huhtikuuta 2009.

Kaikkia osapuolia, joilla on mitä tahansa velka- tai muita saatavia Kaupthing Bank hf:ltä tai sen hallussa olevia varoja koskevia vaateita, pyydetään valvomaan saatavansa pankin likvidaatiokomitealle kirjallisena kuuden kuukauden kuluessa siitä, kun tämä ilmoitus julkaistiin Islannin virallisessa lehdessä ensimmäisen kerran (30 päivänä kesäkuuta 2009), toisin sanoen saatavien viimeinen valvontapäivä on 30 päivänä joulukuuta 2009. Saatavat on valvottava pankin likvidaatiokomitealle mainitussa määräajassa, ja niiden on oltava konkurssilain N:o 21/1991 117 pykälän toisessa ja kolmannessa momentissa annettujen ohjeiden mukaiset.

Saatavat osoitetaan seuraavaan osoitteeseen:

The Winding-up Committee of Kaupthing Bank hf. Borgartun 19 105 Reykjavik ICELAND

Edellä mainittujen säännösten mukaisesti velkojia pyydetään valvomaan eriteltyjen saataviensa suuruus sellaisena kuin se oli 22 päivänä huhtikuuta 2009.

Valuuttasaatavat on valvottava kyseisessä valuutassa. Euroopan talousalueen tai Euroopan vapaakauppa-alueen jäsenvaltiosta peräisin oleva velkoja voi valvoa saatavansa kyseisen valtion kielellä. Tällöin saataviin on liitettävä islanninkielinen käännös. Saatavat voi valvoa myös englanniksi, jolloin niihin ei tarvitse liittää käännöstä. Muut velkojat voivat valvoa saatavansa islannin tai englannin kielellä.

Jos saatavaa ei valvota edellä mainitun määräajan kuluessa, oikeusvaikutus on sama kuin konkurssilain N:o 21/1991 118 pykälässä. Tällöin saatava Kaupthing Bank hf:ltä katsotaan peruutetuksi, jollei sovelleta mainitun pykälän 1–6 momentissa tarkoitettuja poikkeuksia.

Valvoessaan saatavansa velkojan katsotaan suostuvan siihen, etteivät kyseisiä saatavia koskevat tiedot ole enää luottamuksellisia (pankkisalaisuus).

Velkojien kokous pidetään perjantaina 29 päivänä tammikuuta 2010 kello 10.00 Hilton Hotel Nordican tiloissa osoitteessa Sudurlandsbraut 2, 108 Reykjavik, ICELAND. Kokoukseen voi osallistua jokainen sellainen osapuoli, joka on valvonut pankilta olevat saatavansa. Kokouksessa keskustellaan saamisluettelosta ja likvidaatiokomitean mahdollisesti jo tekemästä saatavien hyväksymistä koskevasta päätöksestä. Pankilta olevat saatavansa valvoneilla osapuolilla on mahdollisuus tutustua saamisluetteloon viimeistään viikko ennen edellä mainittua kokousta.

Lisätietoja saatavien valvonnasta ja käsittelemisestä löytyy pankin internetsivuilta osoitteesta http://www.kaupthing.com. Likvidaatiokomitea pyytää velkojia ilmoittamaan

a) oman tai edustajansa sähköpostiosoitteen saatavien valvonnan yhteydessä

b) pankkitilitietonsa mahdollisten maksujen helpottamiseksi.

Velkojia kehotetaan valvomaan saatavansa mahdollisimman pian edellä mainitussa määräajassa.